**An Ghaeilge thar lear: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Measartha dúshlánach |
| Spriocanna | Cumas tuisceana, scríbhneoireachta, léitheoireachta, labhartha agus foghraíochta na ndaltaí a fhorbairt sa réimse saoil – An Ghaeilge thar lear |
| Stór focal | An Ghaeilge thar lear |

|  |
| --- |
| Straitéisí Múinteoireachta Molta |

Tá na ceachtanna oiriúnach do rang a bhfuil caighdeán measartha maith Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin. Tá béim faoi leith ar an bhfoghraíocht sa rang seo agus baintear úsáid as na cainteoirí as tíortha eile chun aird na bhfoghlaimeoirí a dhíriú ar aon laige a bheadh acu féin ó thaobh na foghraíochta de. Tá sé tábhachtach gan lagmhisneach a chur ar na daltaí, ach is gá déileáil le fadhbanna foghraíochta ag an am céanna.

**Éisteacht SAM 1**

* Bíodh an sleamhnán seo in airde a fhad is a sheinneann tú an mhír ‘Is féidir linn’.
* Abair leis na daltaí go bhfuil fuaim faoi leith ag an *l caol* i nGaeilge agus nach bhfuil a leithéid d’fhuaim sa Bhéarla. Déan iarracht plé faoi fhoghraíocht nó fuaimeanna na Gaeilge a chothú anseo.
* Pléigh na ceisteanna eile faoin nGaeilge sna Stáit Aontaithe. Cuir ceist ar na daltaí a bhfuil daoine muinteartha leo i Meiriceá an bhfuil Gaeilge acu.

**Éisteacht SAM 2**

* Déan plé ar an difríocht idir an dá ghrúpa focal, is é sin an *l leathan* agus an *l caol*.
* Cuir gach beirt ag obair le chéile chun cleachtadh a dhéanamh ar an dá ghrúpa focal. Déan féin cleachtadh ar na focail leis an rang ar fad ansin.
* Iarr ar na foghlaimeoirí na focail a rá arís ach an t-am seo aird a dhíriú ar an tslí a mbogann an teanga sa bhéal, mar shampla: *l leathan* – tá barr na teanga ag cuimilt na bhfiacla uachtaracha agus *l caol* – tá barr na teanga rud beag níos ísle sa bhéal. Faigh an t-eolas seo ó na daltaí iad féin sula gcuireann tusa ar an eolas iad.

**Éisteacht SAM 3**

* Mínigh do na daltaí go mbeidh siad ag déanamh rólghníomhaíochta le chéile ag cleachtadh na bhfuaimeanna a bhaineann le ***l***.
* Bíodh na cártaí ar an sleamhnán seo gearrtha amach agat roimh an rang agus tabhair Ról A do dhuine amháin agus Ról B don duine eile. Abair leo gan na cártaí a thaispeáint dá chéile.
* Léigh trí na treoracha le cinntiú go dtuigeann siad cad atá le déanamh.
* Bí ag siúl timpeall an ranga ag éisteacht go géar leis an bhfoghraíocht agus ag cuidiú leo más gá.
* Téigh siar ar na focail ar fad (ar an dá chárta) le cinntiú go bhfuil an fuaimniú ceart ag gach dalta.
* Cuir ceist orthu an raibh aon fhocail níos deacra ná a chéile a rá agus cén fáth.

**Éisteacht An Eoraip 1**

* Bíodh an sleamhnán seo in airde a fhad is a sheinneann tú an mhír: ‘Copenhagen – TG4 Thar Sáile’.
* Iarr ar dhaltaí éagsúla na focail a léamh amach agus bí cinnte go bhfuil siad á bhfuaimniú mar is ceart. Mínigh aon difríocht chanúna a bheadh i gceist maidir le fuaimniú na bhfocal, mar shampla: mairnéalaigh a fhuaimnítear mar *mairnéalaig* i gcanúint na Mumhan agus *mairnéalaí* i gcanúint Uladh.
* Léigh na ceisteanna 1-5 leo ansin agus abair le gach grúpa na ceisteanna a phlé le chéile. Tar éis tamaill déan plé leis an rang ar fad. Tuairimíocht atá ann den chuid is mó.
* Déan liosta de na fuaimeanna is deacra, de réir tuairimí na ndaltaí, ar an gclár agus déan cleachtadh orthu.

**Éisteacht An Eoraip 2**

* Bíodh an sleamhnán seo in airde fad is a sheinneann tú an mhír: ‘Vienna – TG4 Thar Sáile’.
* Iarr ar na daltaí machnamh a dhéanamh ar ‘ba mhaith liom’ agus ‘thaitin liom’. Mínigh dóibh gur earráid chomónta é i gcaint na Gaeilge. Iarr orthu samplaí a thabhairt duit de na hamanna a úsáidtear an dá leagan:

*Ba mhaith liom cupán tae!* An modh coinníollach, ní féidir a úsáid san aimsir chaite.

*Thaitin an scannán liom!* An aimsir chaite.

* Léigh na ceisteanna 1-3 leo ansin agus abair le gach grúpa na ceisteanna a phlé le chéile. Tar éis tamaill déan plé leis an rang ar fad. Tuairimíocht atá ann den chuid is mó.
* Téigh siar ar na fuaimeanna a bhaineann le c/ch ag bun an tsleamhnáin trí iarraidh ar dhaltaí éagsúla na focail a rá.

**Éisteacht An Eoraip 3**

* Déan plé ar an difríocht idir an dá ghrúpa focal, is é sin an *t leathan* agus an *t caol*.
* Cuir gach beirt ag obair le chéile chun cleachtadh a dhéanamh ar an dá ghrúpa focal. Déan féin cleachtadh ar na focail leis an rang ar fad ansin.
* Iarr ar na foghlaimeoirí na focail a rá arís ach an t-am seo aird a dhíriú ar an tslí a mbogann an teanga sa bhéal, mar shampla: *t leathan* – tá barr na teanga ag cuimilt na bhfiacla uachtaracha agus *t caol* – tá barr na teanga rud beag níos ísle sa bhéal. Faigh an t-eolas seo ó na daltaí iad féin sula gcuireann tusa ar an eolas iad.
* Iarr ar an rang samplaí den *s leathan* agus *caol* a sholáthar duit: sean, sásta, silleadh agus araile.
* Iarr ar an rang samplaí den *b leathan* agus *caol* a sholáthar duit: bád, beo, Bríd, agus araile.

**Éisteacht An Eoraip 4**

* Mínigh do na daltaí go mbeidh siad ag déanamh rólghníomhaíochta le chéile ag cleachtadh na bhfuaimeanna a bhaineann le ***t***.
* Bíodh na cártaí ar an sleamhnán seo gearrtha amach agat roimh an rang agus tabhair Ról A do dhuine amháin agus Ról B don duine eile. Abair leo gan na cártaí a thaispeáint dá chéile.
* Léigh trí na treoracha le cinntiú go dtuigeann siad cad atá le déanamh.
* Bí ag siúl timpeall an ranga ag éisteacht go géar leis an bhfoghraíocht agus ag cuidiú leo más gá.
* Téigh siar ar na focail ar fad (ar an dá chárta) le cinntiú go bhfuil an fuaimniú ceart ag gach dalta.
* Cuir ceist orthu an raibh aon fhocail níos deacra ná a chéile agus cén fáth.

**Éisteacht & Scríobh**

* Abair leis an rang go mbeidh siad ag féachaint ar scannán gearr. Déan an seomra breá compordach agus cuir na daltaí ar a gcompord chomh maith.
* Iarr orthu a dtuairimí faoin scannán a scríobh síos mar obair bhaile nó sa rang tar éis dóibh an scannán a fheiceáil. Is féidir úsáid a bhaint as na habairtí mar theideal ar an bpíosa scríbhneoireachta ach ní gá.